– Emme aio istua toimettomina, kun yhteisömme lapset ovat vaarassa, Rocklandin piirikunnan edustaja sanoo.

New Yorkin osavaltiossa sijaitseva Rocklandin piirikunta on kieltänyt pääsyn julkisiin tiloihin niiltä lapsilta, joita ei ole rokotettu tuhkarokkoa vastaan.

Asiasta kertoo uutistoimisto Reuters, jonka mukaan osavaltiossa on käynnissä pahin tuhkarokkokriisi vuosikymmeniin. Tiistaina hätätilan julistaneessa Rocklandin piirikunnassa kielto on voimassa 30 päivää tai niin kauan, kunnes kaikki rokottamattomat lapset ovat saaneet MPR-rokotteen.

Kielto astuu voimaan puoliltaöin paikallista aikaa. Sen jälkeen rokottamattomia lapsia ei päästetä esimerkiksi kouluihin tai ostoskeskuksiin. Ulkona sijaitsevia leikkipuistoja kielto ei sen sijaan koske.

Tuhkarokkotapauksia on raportoitu myös Kalifornian, Illinois’n, Texasin ja Washingtonin osavaltioissa.

– Emme aio istua toimettomina, kun yhteisömme lapset ovat vaarassa. Tämä on kansanterveyttä koskeva kriisi, ja on aika tehdä hälytys, piirikunnan edustaja Ed Day kommentoi tiedotteessa.

Noin 18 kilometrin päässä Manhattanilta sijaitsevassa Rocklandin piirikunnassa on todettu 153 tuhkarokkotapausta. Sairastuneista suurin osa on ollut rokottamattomia lapsia.

Kriisi sai alkunsa, kun matkalainen palasi Israelista Rocklandin piirikuntaan, jossa enemmistö asukkaista on ortodoksijuutalaisia. New Yorkissa myös Brooklynissä ja Queensissä on todettu ainakin 181 tuhkarokkotapausta – pääosin ortodoksijuutalaisten yhteisössä.

Tauti on levinnyt lähinnä kouluikäisten lasten keskuudessa. Vanhemmat ovat kieltäytyneet rokottamasta näitä esimerkiksi filosofisista tai uskonnollisista syistä.

Viranomaisten mukaan jotkut ovat myös olleet huolissaan siitä, että MPR-rokote voisi aiheuttaa autismia. Tieteelliset tutkimukset ovat kuitenkin osoittaneet, ettei rokotteiden ja autismin välillä ole yhteyttä.